Yulduz Rizayeva. Yulduz Akromovna Rizayeva (1926-yil 29-dekabr, Fargʻona, Oʻzbekiston SSR — 2003-yil 11-yanvar, Toshkent, Oʻzbekiston) — oʻzbek aktrisasi, Oʻzbekistonda xizmat koʻrsatgan artist. „Tohir va Zuhra“ filmidagi Zuhra roli bilan tanilgan. Tarjimayi holi. Yulduz Rizayeva 1926-yil 29-dekabrda Fargʻonada Akrom ota va Nasima aya xonadonida tavallud topgan. Oilada besh farzandning toʻngʻichi boʻlgan. Aktrisa 10 yoshida boʻlganida otasi 34 yoshida fojiali tarzda vafot etgan. Shunda keyin temir yoʻl chiptalari sotiladigan devonxonada ishchi boʻlib ishlaydi. Maktabni tamomlagandan keyin Toshkent kinostudiyasi qoshidagi kinoaktyorlar maktabiga oʻqishga kiradi va bu maktabni 1946-yilda tugatadi. Shu yildan boshlab kinostudiya aktrisasi boʻlib ishlay boshlagan. Soʻngra Toshkent tibbiyot institutida ikki yil tahsil olgan, ammo sanʼatga qiziqishi tufayli oʻqishni tugatmagan. 1948-yilda Aleksandr Ostrovskiy nomidagi Toshkent teatr va rassomchilik institutining teatrshunoslik fakultetiga oʻqishga kirib, 1953-yilda ushbu institutni bitirgan. 1954-yilda Toshkent kinostudiyasida muharrir, 1960-yilda Oʻzbekfilm kinostudiyasida dublyaj guruhi muharriri va tarjimon sifatida faoliyat olib borgan. Yulduz Rizayeva 2003-yil 11-yanvarda Toshkentda vafot etgan. Oilasi. Turmush oʻrtogʻi Isoq Isroilov. Qizi Shahnoza, oʻgʻillari Rustam, Hotamjon. Mukofotlari. Yulduz Rizayeva Oʻzbekiston SSRda xizmat koʻrsatgan artist unvoni, SSSR kinematografiyasi a’lochisi nishoni, 1998-yilda „El-yurt hurmati“ ordeni bilan taqdirlangan. Ijodiy faoliyati. 1960—2000-yillarda yuzlab tarjima loyihalar muallifi, lablashtiruvchi muharrir hamda dublyaj aktrisasi boʻlib faoliyat olib bordi. „Sangam“, „Siyovush haqida doston“, „Qirol Lir“, „Ivan Vasilyevich kasbini oʻzgartiradi“, „Omadli jentelmenlar“, „Sadoqat“, „Gamlet“ kabi filmlarga muharrirlik qilgan. Yulduz Rizayeva rejissyor Grigoriy Kozinsev tomonidan „Gamlet“ filmida Ofeliya roli uchun sinovdan oʻtishga taklif etilgan, ammo oilaviy sharoiti tufayli aktrisa bu rolni rad qilgan.